HR Službeni list Europske unije C 11/128

P8_TA(2016)0001

Zahtjev za ukidanje imuniteta Czesławu Adamu Siekierskom

Odluka Europskog parlamenta od 19. siječnja 2016. o zahtjevu za ukidanje imuniteta Czesławu Adamu Siekierskom (2015/2241(IMM))

(2018/C 011/15)

Europski parlament,

— uzimajući u obzir zahtjev za ukidanje imuniteta Czesławu Adamu Siekierskom koji je 13. kolovoza 2015. proslijedio Glavni državni odvjetnik Republike Poljske, u vezi s postupkom koji je pokrenuo poljski Glavni inspektor cestovnog prometa (ref. br. CAN-PST-SCW.7421.35493.2015.5.A.0475) i koji je objavljen na plenarnoj sjednici 9. rujna 2015.,

— uzimajući u obzir činjenicu da se Czesław Adam Siekierski odrekao svojeg prava na saslušanje, u skladu s člankom 9. stavkom 5. Poslovnika,

— uzimajući u obzir članak 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

— uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

— uzimajući u obzir članak 105. stavak 2. i članak 108. Ustava Republike Poljske te članak 7.b stavak 1. i članak 7.c stavak 1. u vezi s člankom 10b poljskog Zakona od 9. svibnja 1996. o obnašanju mandata zamjenika ili člana Senata;

— uzimajući u obzir članak 5. stavak 2., članak 6. stavak 1. i članak 9. Poslovnika,

— uzimajući u obzir izvješće Odbora za pravna pitanja (A8-0004/2016),

A. budući da je Glavni državni odvjetnik Republike Poljske proslijedio zahtjev poljskog Glavnog inspektora cestovnog prometa za ukidanje imuniteta zastupniku u Europskom parlamentu koji je izabran u Poljskoj Czesławu Adamu Siekierskom zbog prekršaja iz članka 92.a Zakona o prekršajima od 20. svibnja 1971. koji je u vezi s člankom 20. stavkom 1. Zakona o cestovnom prometu od 20. lipnja 1997.; budući da je navodni prekršaj posebno povezan s prekoračenjem dopuštene brzine u naseljenom području;

B. budući da se u članku 9. Protokola br. 7 o povlasticama i imunitetima Europske unije navodi da zastupnici u Europskom parlamentu na državnom području svoje države moraju uživati imunitet priznat zastupnicima u parlamentu te države članice;

C. budući da se u članku 105. stavku 2. i članku 108. Ustava Republike Poljske navodi da zastupnik u Sejmu ili Senatu ne može biti pozvan na kaznenu odgovornost bez odobrenja Sejma odnosno Senata;

D. budući da Europski parlament stoga mora odlučiti treba li Czesławu Adamu Siekierskom ukinuti imunitet ili ne;

E. budući da navodni prekršaj nije izravno ili očito povezan s obavljanjem dužnosti Czesława Adama Siekierskog u svojstvu zastupnika u Europskom parlamentu;

F. budući da ne postoji razlog za pretpostavku, odnosno dovoljno ozbiljna i osnovana sumnja, da je zahtjev podnesen s namjerom nanošenja političke štete dotičnom zastupniku (fumus persecutionis);

1. odlučuje ukinuti imunitet Czesławu Adamu Siekierskom;

2. nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Republike Poljske i Czesławu Adamu Siekierskom.

(1) Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C 200/07 et C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.